Rü wüxi ga ngunexü̃ nataxu ga nawa na nanguxü̃ ga jema Judéugüarü peta ga Üpetüchiga.
Rü Ngechuchu nüxü̃ nacua̱x ga marü nawa na nanguxü̃ ga nhama ga naãnewa na jaxũxü̃ rü wenaxãrü Nanatüxü̃tawa na naxũxü̃.
Rü nüma rü jexguma nhama ga naãnewa najexmagu rü guxü̃guma tüxü̃ nangechaü̃ ga guxema noxrü ixĩgüxe.
Rü jexgumarüü̃ ta ga jexguma toxna jaxũxchaü̃gu ga dauxü̃guxü̃ ga naãnewa na naxũxü̃,
rü jemaãcü poraãcü toxü̃ nangechaü̃.
Notürü ga Chataná rü marü Juda ga Chimáũ ga Icarióti nanena nangu na bexma cúãcü Ngechuchuxü̃ ínaxuaxü̃xü̃ca̱x.
Rü Ngechuchu rü marü nüxü̃ nacua̱x ga Nanatüxü̃tawa na ne naxũxü̃ rü wena táxarü Nanatüca̱x na nataeguxü̃.
Rü nüxü̃ nacua̱x ga Nanatü rü naxme̱xgu na naxüãxü̃ ga guxü̃ma ga pora.
Rü jemaca̱x ga jema chütaxü̃gu ga jexguma mechawa ítachibüejane,
rü inachi ga Ngechuchu.
Rü ínacu̱xuchi ga norü dejuxü̃chiru,
rü wüxi ga tuajamaã nügü nigoje.
Rü nhu̱xmachi jauxme̱xü̃páxü̃gu dexáta naba,
rü toxü̃ nijauxgücutü.
Rü guma tuaja ga namaã jagojecümaã toxü̃ ínapigücutü.
Rü jexguma Chimáũ ga Pedruxü̃ najaxcutüchaü̃gu rü nhanagürü ga Pedru:
—Pa Corix,
¿nhuxãcü tá i cuma i choxü̃ cujaxcutüxü̃?
—nhanagürü.
Rü Ngechuchu nanangãxü̃ rü nhanagürü:
—Nhu̱xma rü tama nüxü̃ cucua̱x i tü̱xcüü̃ na chanaxüxü̃ i nhaã,
notürü jixcaama rü tá nüxü̃ cucua̱x —nhanagürü.
Notürü ga Pedru rü nhanagürü:
—Chama rü tãũxü̃táma chanaxwa̱xe na choxü̃ cujaxcutüxü̃ —nhanagürü.
Rü Ngechuchu nanangãxü̃ rü nhanagürü nüxü̃:
—Ngẽxguma tama cuxü̃ chajaxcutügu,
rü tãũxü̃táma choxrü cuixĩ —nhanagürü.
Rü jexguma ga Chimáũ ga Pedru rü nhanagürü nüxü̃:
—Pa Corix,
¡Tama choxü̃ cujaxcutüxicatama!
Notürü chanaxwa̱xe i choxü̃ cujaxme̱x rü choxü̃ cujauxeru ta —nhanagürü.
Notürü Ngechuchu nanangãxü̃ rü nhanagürü nüxü̃:
—Texé ja ngexwacax aijaxe rü tanaxwa̱xe i tümacutüxicatama tajaxu,
erü guxü̃wama tangemata.
Rü pema rü marü peingematagü,
notürü tama guxãma aixcuma tingemata —nhanagürü.
Rü Ngechuchu nüxü̃ nacua̱x na texé tá bexma cúãcü ínaxuaxü̃xü̃,
rü jemaca̱x nhanagürü nüxü̃:
—Notürü tama guxãma aixcuma tingemata —nhaxü̃.
Rü jexguma toxü̃ jajauxgücutüguwena,
rü Ngechuchu wena nicu̱xcuchi ga norü dejuxü̃chiru.
Rü wenaxãrü mechawa narüto.
Rü nhanagürü toxü̃:
—¿Nüxü̃ pecuáxü̃ jiĩxü̃ i ngẽma chaxüxü̃?
—Pema rü:
“Pa Ngúexẽẽruü̃” rü “Pa Corix”,
nhaperügü choxü̃.
Rü marü name i ngẽma nhaperügü,
erü aixcumaxü̃chi ngẽma chixĩ.
—Chama i Ngúexẽẽruü̃ rü perü Cori na chiĩxü̃ rü pexü̃ chijauxgücutü.
Rü ngẽmaca̱x i pema rü penaxwa̱xe na pegü íperüxíragüxü̃ rü ngẽma pexü̃ na chijauxgücutüxü̃rüü̃ pejajauxgücutü i wüxichigü i pemücügü.
—Chama rü pexü̃ nüxü̃ chadauxẽẽ na nhuxãcü tá na penaxüxü̃.
Rü nhu̱xma rü chanaxwa̱xe i pema rü ngẽxgumarüü̃ pegü íperüxíragü.
—Rü aixcuma pemaã nüxü̃ chixu rü taxuü̃ma i wüxi i coriarü duü̃xü̃ rü norü corixü̃ narüjexera.
Rü taxuü̃ma i wüxi i duü̃xü̃ i norü ãẽ̱xgacü muxü̃,
rü norü ãẽ̱xgacü i namuxü̃xü̃ narüjexera.
—Rü ngẽxguma nüxü̃ pecua̱xgu i chorü ore rü penaxü̱xgu i ngẽma pemaã nüxü̃ chixuxü̃,
rü aixcuma tá petaãẽgü.